text: Tunge indkøb skal sikre festuge
  11 august 2017 kl. 13.52
  Som en del af sikkerhedsforanstaltningerne til Esbjerg Festuge er der blevet indkøbt en række betonblokke.
  Esbjerg Kommune har indkøbt en række betonblok, der blandt andet bliver taget i brug som terrorsikring i forbindelse med Esbjerg Festuge, der starter fredag.
  - Vi har fået nogle opgaver og har i den forbindelse købt de her betonblokke. De opgaver er blandt andet her i festugen. Politiet har krævet, at der bliver sat noget trafikregulerende, det har vi så løst ved at indkøbe de her blokke. På den måde kan vi regulere, hvilken trafik vi vil have forbi og ikke vil have forbi, siger Dan Overgaard, der er Driftschef i Esbjerg Kommune, til TV SYD.
  Betonblokke er dog også indkøbt til andre formål end terrorsikring, fortæller Dan Overgaard.
  - De bliver for eksempel også brugt til omlægning af busruter, eller som afmærkning og sikkerhed, når vi har folk, der arbejder på vejen, siger han. 
  Flere foreninger har mærket, at det er dyrt at få fragtet tunge betonblokke til og fra deres arrangementer. Men fremover får arrangører af blandt sports- og kulturarrangementer mulighed for at leje betonblokkene af kommunen. 
   
  Festugen starter som skrevet i dag fredag og frem til lørdag den 19. august.
  